KOMISIJOS REGLAMENTAS (ES) 2023/128

2023 m. sausio 18 d.

kuriuo dėl didžiausios leidžiamosios benalaksilo, bromoksinilo, chlorsulfurono, epoksikonazolio ir fenamifoso liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 18 straipsnio 1 dalies b punktą,

kadangi:

(1) didžiausia leidžiamoji benalaksilo, bromoksinilo ir fenamifoso liekanų koncentracija (toliau – DLK) nustatyta Reglamento (EB) Nr. 396/2005 II priede. Chlorsulfurono ir epoksikonazolio DLK nustatyta to reglamento III priedo A dalyje;

(2) Komisijos reglamentu (ES) 2020/1280 (2) veikliosios medžiagos benalaksilo patvirtinimo galiojimas nebuvo pratęstas, be kita ko, dėl su žmonių sveikata susijusių priežasčių. Tas patvirtinimas nustojo galioti 2021 m. liepos 31 d. Panaikinti visi galiojantys augalų apsaugos produktų, kurių sudėtyje yra šios veikliosios medžiagos, registracijos liudijimai;

(3) atsižvelgdama į benalaksilo patvirtinimo galiojimo nepratęsimą, Europos maisto saugos tarnyba (toliau – Tarnyba) negalėjo padaryti išvados, kad medžiaga neturi endokrininės sistemos ardomųjų savybių (3);

(4) benalaksilas-M yra patvirtinta veiklioji medžiaga, skirta augalų apsaugos produktams gaminti. Benalaksilo ir benalaksilo-M liekanų apibrėžtis yra „Benalaksilas, įskaitant kitus jo izomerų mišinius, įskaitant benalaksilą-M (izomerų suma)“. Valgomosioms vynuogėms, bulvėms, valgomiesiems česnakams, valgomiesiems svogūnams, valgomiesiems svogūnėliams, arbūzams, sėjamosioms salotoms ir porams nustatyta benalaksilo-M DLK yra saugi vartotojams ir turėtų būti išlaikyta siekiant atsižvelgti į benalaksilo-M naudojimą šiems produktams apsaugoti pagal patvirtintą paskirtį. Vynuogėms vynui gaminti ir melionams nustatyta DLK atitinka kodekso didžiausios leidžiamosios liekanų koncentracijos (CXL) vertes. Jos yra saugios vartotojams ir turėtų būti išlaikytos pagal Reglamento (EB) Nr. 396/2005 14 straipsnio 2 dalies e punktą. Pagal patvirtintą paskirtį baklažanams ir pomidorams apsaugoti naudojamo benalaksilo-M DLK yra mažesnė nei benalaksilo DLK. Todėl benalaksilo DLK šiuose produktuose turėtų būti sumažinta iki dabartinės benalaksilo-M DLK. Benalaksilas-M nėra patvirtintas naudoti paprikoms ir rapsų sėkloms apsaugoti, taip pat nėra nustatyta jokių jo CXL verčių ar leidžiamųjų importo nuokrypių. Reglamento (EB) Nr. 396/2005 II priede nustatyta benalaksilo DLK šiuose produktuose turėtų būti sumažinta iki aptikimo ribos;

(5) Komisijos reglamentu (ES) 2020/1276 (4) veikliosios medžiagos bromoksinilo patvirtinimo galiojimas nebuvo pratęstas, be kita ko, dėl su žmonių sveikata susijusių priežasčių. Medžiagos patvirtinimas nustojo galioti 2021 m. liepos 31 d. Panaikinti visi galiojantys augalų apsaugos produktų, kurių sudėtyje yra bromoksinilo, registracijos liudijimai, taip pat nėra nustatyta jokių tos veikliosios medžiagos CXL verčių ar leidžiamųjų importo nuokrypių. Todėl pagal Reglamento (EB) Nr. 396/2005 17 straipsnį kartu su to reglamento 14 straipsnio 1 dalies a punktu tikslinga to reglamento II priede išbraukti tai medžiagai nustatytas DLK vertes. Pagal Reglamento (EB) Nr. 396/2005 18 straipsnio 1 dalies b punktą to reglamento V priede visiems produktams turėtų būti nustatyta aptikimo ribos dydžio DLK;

(6) veikliosios medžiagos chlorsulfurono patvirtinimas nustojo galioti 2019 m. gruodžio 31 d., ir pareiškėjas nepateikė paraiškos dėl jos patvirtinimo galiojimo pratęsimo. Panaikinti visi galiojantys augalų apsaugos produktų, kurių sudėtyje yra šios veikliosios medžiagos, registracijos liudijimai. Nėra nustatyta jokių chlorsulfurono CXL verčių ar leidžiamųjų importo nuokrypių. Todėl pagal Reglamento (EB) Nr. 396/2005 17 straipsnį kartu su to reglamento 14 straipsnio 1 dalies a punktu tikslinga to reglamento III priedo A dalyje išbraukti tai medžiagai nustatytas DLK vertes. Pagal Reglamento (EB) Nr. 396/2005 18 straipsnio 1 dalies b punktą to reglamento V priede visiems produktams turėtų būti nustatyta aptikimo ribos dydžio DLK;

(7) veikliosios medžiagos epoksikonazolio patvirtinimas nustojo galioti 2020 m. balandžio 30 d., ir pareiškėjas atsiėmė paraišką dėl jos patvirtinimo galiojimo pratęsimo. Panaikinti visi galiojantys augalų apsaugos produktų, kurių sudėtyje yra šios veikliosios medžiagos, registracijos liudijimai. Nėra nustatyta jokių epoksikonazolio CXL verčių ar leidžiamųjų importo nuokrypių. Todėl pagal Reglamento (EB) Nr. 396/2005 17 straipsnį kartu su to reglamento 14 straipsnio 1 dalies a punktu tikslinga to reglamento III priedo A dalyje išbraukti tai medžiagai nustatytas DLK vertes. Pagal Reglamento (EB) Nr. 396/2005 18 straipsnio 1 dalies b punktą to reglamento V priede visiems produktams turėtų būti nustatyta aptikimo ribos dydžio DLK;

(8) Komisijos reglamentu (ES) 2020/1246 (5) veikliosios medžiagos fenamifoso patvirtinimo galiojimas nebuvo pratęstas, be kita ko, dėl su žmonių sveikata susijusių priežasčių. Medžiagos patvirtinimas nustojo galioti 2020 m. rugsėjo 23 d. Panaikinti visi galiojantys augalų apsaugos produktų, kurių sudėtyje yra fenamifoso, registracijos liudijimai;

(9) atsižvelgdama į fenamifoso patvirtinimo galiojimo nepratęsimą, Tarnyba nustatė keletą susirūpinimą keliančių klausimų (6), susijusių su rizika vartotojų sveikatai ir trūkstamais duomenimis apie šios medžiagos naudojimą vaisinėms daržovėms apsaugoti pagal tipišką paskirtį;

(10) valgomosioms vynuogėms ir vynuogėms vynui gaminti nustatyta DLK atitinka leidžiamuosius importo nuokrypius, tačiau duomenų apie metabolitų M01 ir M02 genotoksiškumą rinkinys buvo neišsamus ir nebuvo galima užbaigti rizikos vartotojams vertinimo, todėl negalima atmesti rizikos vartotojams galimybės. Pomidorams, paprikoms, baklažanams, melionams ir cukriniams runkeliams (šaknims) nustatyta DLK grindžiama fenamifoso naudojimo paskirtimi ES, kuri buvo panaikinta. Todėl pagal Reglamento (EB) Nr. 396/2005 17 straipsnį kartu su to reglamento 14 straipsnio 1 dalies a punktu tikslinga to reglamento II priede išbraukti tai medžiagai nustatytas DLK vertes. Pagal Reglamento (EB) Nr. 396/2005 18 straipsnio 1 dalies b punktą to reglamento V priede visiems produktams turėtų būti nustatyta aptikimo ribos dydžio DLK;

(11) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pritaikyti tam tikras nustatymo ribas. Tos laboratorijos pasiūlė analitiškai įmanomas konkretaus produkto aptikimo ribas visoms veikliosioms medžiagoms, kurioms taikomas šis reglamentas;

(12) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(13) todėl Reglamentas (EB) Nr. 396/2005 turėtų būti atitinkamai iš dalies pakeistas;

(14) prieš pradedant taikyti naują DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų prisitaikyti prie naujų reikalavimų, atsiradusių dėl atitinkamų DLK pakeitimų;

(15) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2023 m. rugpjūčio 8 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2023 m. sausio 18 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) 2020 m. rugsėjo 14 d. Komisijos įgyvendinimo reglamentas (ES) 2020/1280, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepratęsiamas veikliosios medžiagos benalaksilo patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 301, 2020 9 15, p. 4).

(3) Europos maisto saugos tarnyba. Conclusion on the peer review of the pesticide risk assessment of the active substance benalaxyl, EFSA Journal 2020;18(1):5985.

(4) 2020 m. rugsėjo 11 d. Komisijos įgyvendinimo reglamentas (ES) 2020/1276, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepratęsiamas veikliosios medžiagos bromoksinilo patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 300, 2020 9 14, p. 32).

(5) 2020 m. rugsėjo 2 d. Komisijos įgyvendinimo reglamentas (ES) 2020/1246, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepratęsiamas veikliosios medžiagos fenamifoso patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 288, 2020 9 3, p. 18).

(6) Europos maisto saugos tarnyba. Conclusion on the peer review of the pesticide risk assessment of the active substance fenamiphos, EFSA Journal 2019;17(1):5557.